Деинституционализацията на децата в България

Междусекторно сътрудничество в контекста на Европейската гаранция за детето (част 2)
2023-06-20 14:00 - 16:00 (Europe/Sofia) | НБУ в центъра, ул. „Георги С. Раковски“ 191Б, София, 1142, Bulgaria
Съветът на Европейския съюз прие Препоръки за създаване на Европейска гаранция за детето на 14 юни 2021 г., а с решение на Министерски съвет през ноември 2022 г. беше приет Национален план на България за действие в изпълнение на тези препоръки. Основна цел на тази нова политика е да осигури равен безплатен достъп до ключови услуги в общността на уязвими и нуждаещи се от специфична подкрепа деца. С оглед на постигането на тази цел, в плана са посочени приоритети, насочени към взаимосвързаност на мерките, осигуряване на комплексна грижа и закрила на децата и подобряване на междусекторната координация на всички нива.
През 2022-23г. Европейската гаранция за детето (ЕГД) беше пилотирана съвместно от Европейската комисия и УНИЦЕФ в България. Ноу-хау център беше ангажиран в обучение и супервизия на екипи в О„ЗД“ в прилагането на политиките на ЕГД за три групи деца с комплексни потребности и техните родители – деца с увреждания и проблеми в развитието, деца от маргинализирани ромски общности и деца от семейства в несигурна ситуация.
Прилагането на ЕГД изисква междусекторно сътрудничество на местно ниво. Затова Ноу-хау център започна партньорската Инициатива „Всяко дете- пълноценен член на общността“, която повишава капацитета на социалния, здравния и образователен сектори за системно мислене, координираност, ефективна комуникация и управление на работата по случаи на деца и семейства в гр. Велико Търново.
Работата ни на двете нива – регионално и общинско, достигна до ключови изводи за бариерите в приложението на ЕГД, които ще представи и дискутира с представители на НПО, държавни институции, общини и академична общност. Целта ни е да проведем професионален разговор с участници от всички сектори, работещи с деца и семейства, в който да получим нови знания и предложения за това как да създадем условия за ефективна междусекторна работа.
Семинар 2: Чий е трудният случай – на социалните или на училището?
Дата: 20.6.2023г.
Място на провеждане (хибридно): НБУ „В центъра“
Начало: 14:00 ч.
Работна програма
14:00 Инициативата „Всяко дете – пълноценен член на общността“ – въведение – д-р Галина, НХЦ
14:15 Малкото дете в конфликта между големите институции

Пътят на изключването – д-р Радостина Антонова, Евгения Тонева, НХЦ
Как двете системи – образователната и социалната (а и други) създават проблеми поради това, че са в конфликт – Иван Пейчев, „Асоциация Пелаго“
Практики преодоляващи изключването – Анет Маринова, училищен психолог

15:15 Дискусия
За да се включите в семинара е необходимо да попълните регистрационен формуляр тук: https://forms.gle/WWFrae94fhCYQBSWA
Серията от дискусии и събития, на които ще продължим обсъждането на проблемите пред координирането на различните сектори ще продължи със следните теми:
3. Най-трудното в трудния случай: родителят. Възможно ли е неговото участие в междусекторен екип?
4. Как да преодолеем недоверието между секторите – регламенти и супервизия?
5. Неразбран специалист – неразбрано дете: междусекторното обучение в метода АМБИТ.

Междусекторно сътрудничество в контекста на Европейската гаранция за детето
2023-05-19 14:00 - 16:00 | НБУ в центъра, ул. „Георги С. Раковски“ 191Б, София, 1142, Bulgaria
Съветът на Европейския съюз прие Препоръки за създаване на Европейска гаранция за детето на 14 юни 2021 г., а с решение на Министерски съвет през ноември 2022 г. беше приет Национален план на България за действие в изпълнение на тези препоръки. Основна цел на тази нова политика е да осигури равен безплатен достъп до ключови услуги в общността на уязвими и нуждаещи се от специфична подкрепа деца. С оглед на постигането на тази цел, в плана са посочени приоритети, насочени към взаимосвързаност на мерките, осигуряване на комплексна грижа и закрила на децата и подобряване на междусекторната координация на всички нива.
През 2022-23г. Европейската гаранция за детето (ЕГД) беше пилотирана съвместно от Европейската комисия и УНИЦЕФ в България. Ноу-хау център беше ангажиран в обучение и супервизия на екипи в О„ЗД“ в прилагането на политиките на ЕГД за три групи деца с комплексни потребности и техните родители – деца с увреждания и проблеми в развитието, деца от маргинализирани ромски общности и деца от семейства в несигурна ситуация.
Прилагането на ЕГД изисква междусекторно сътрудничество на местно ниво. Затова Ноу-хау център започна партньорската Инициатива „Всяко дете- пълноценен член на общността“, която повишава капацитета на социалния, здравния и образователен сектори за системно мислене, координираност, ефективна комуникация и управление на работата по случаи на деца и семейства в гр. Велико Търново.
Работата ни на двете нива – регионално и общинско, достигна до ключови изводи за бариерите в приложението на ЕГД, които ще представи и дискутира с представители на НПО, държавни институции, общини и академична общност. Целта ни е да проведем професионален разговор с участници от всички сектори, работещи с деца и семейства, в който да получим нови знания и предложения за това как да създадем условия за ефективна междусекторна работа.
Семинар 1: Трудният случай и неговите (не)оценени потребности
Дата: 19.5.2023г.
Място на провеждане (хибридно): НБУ „В центъра“
Начало: 14:00 ч.
Програма
14:00 Инициативата „Всяко дете – пълноценен член на общността“ – цели, дейности и участници – д-р Галина Маркова и Валентина Симеонова
14:15 Как децата с комплексни потребности се превръщат в „трудни случаи“? – Елица Лингорски, НХЦ
14:30 Междусекторната оценка на случай и кои са бариерите пред нея? – д-р Галина Маркова, д-р Антоанета Матеева , НХЦ
14:45 Как да се прилага подписаният от министрите на образованието и труда и социалната политика „Алгоритъм на взаимодействие между институциите в системата на предучилищното и училищното образование и дирекциите „Социално подпомагане“ ? – Валентина Симеонова, НХЦ
15:00 – Дискусия
За да се включите в семинара е необходимо да попълните регистрационен формуляр тук: https://forms.gle/WWFrae94fhCYQBSWA
Предстои серия от дискусии и събития, на които ще продължим обсъждането на проблемите пред координирането на различните сектори.
Наученото е обобщено в следните теми:

Трудният случай и неговите (не)оценени потребности;
Чий е трудният случай – на социалните или на училището?
Най-трудното в трудния случай: родителят. Възможно ли е неговото участие в междусекторен екип?
Как да преодолеем недоверието между секторите – регламенти и супервизия?
Неразбран специалист – неразбрано дете: междусекторното обучение в метода АМБИТ.

Как приемат приемните родители грижата за деца с увреждания в България?
2023-02-16 14:00 - 15:30 | Онлайн, Bulgaria
Приемната грижа е форма на семейна алтернативна грижа, която има история в България още от средата на 30-те години на миналия век.1 В резултат на въвеждането на правна рамка за приемната грижа 2 и реформите в грижите, възникнали поради политиката на деинституционализация, развитието на приемната грижа набра скорост особено през последните 20 години.3 Приемната грижа се дефинира в българския Закон за закрила на детето (2020 г.) като „…отглеждане и възпитаване на дете в семейна среда, което е настанено в семейство на негови роднини или в приемно семейство.”4
Статистиката за настаняването на деца в семейна грижа и грижа от семеен тип показва, че децата с увреждания са изправени пред ограничени възможности за достъп до приемна грижа.5 В България съществува тенденция резидентната грижа да е предпочитаната форма за алтернативно настаняване на деца с увреждания, които са отделени от родителската грижа. Въпреки това в някои райони на страната децата с увреждания се настаняват в приемни семейства с успешни резултати.
Качествено изследване, проведено от Сара Тодоров, постдокторант в Бирмингамския Университет, Великобритания, разглежда съществуващите практики на приемна грижа за деца с увреждания в България чрез изследване на опита на приемни родители, които са се грижели за деца с увреждания.
Изследването зададе следните въпроси:

Как приемат приемните родители грижата за деца с увреждания в България?
Как опитът на приемните родители информира предложения за промени в услугите и практиките в приемната грижа за деца с увреждания в България?

Чрез по-добро разбиране на опита на приемните родители с „преживян опит“ в отглеждането на деца с увреждания се извеждат наяве силните страни на системата за приемна грижа и предизвикателствата. Констатациите от изследването сочат към основани на доказателства действия за подобряване и развитие на приемната грижа за деца с увреждания по отношение на обучението и подкрепата на приемните родители.
Констатациите от изследването сочат три области, които позволяват по-добро разбиране на реалността на отглеждането на деца с увреждания:

Личното въздействие, което приемното възпитание оказва върху приемния родител, което е както положително, така и отрицателно;
Опитът за навигиране във взаимоотношения и услуги, свързани с тяхната роля;
Експертизата и ангажираността към децата, които приемните родители демонстрират.

Тези констатации хвърлят светлина върху: i) ценния принос на приемните родители за деинституционализацията; ii) нужди от обучение и подкрепа на приемните родители; iii) погрешни схващания за ролята на приемните родители и социалните работници в практиката на приемната грижа; и iv) мотивация на приемните родители да отглеждат деца с увреждания.
Констатациите са важни за развитието на практиката, свързана с приемните родители и социалните работници, управляващи приемната грижа в България. Опитът на участниците в това изследване демонстрира някои аспекти, които са уникални за опита при отглеждане на деца с увреждания, и други, които се споделят от много приемни родители поради естеството на ролята (напр. трудност при отделяне от приемните деца и произтичащото от това лично емоционално въздействие). В допълнение, тези констатации имат значение извън обхвата на приемната грижа и идентифицират уместни проблеми, свързани с превенцията на отделянето на деца с увреждания от техните биологични семейства, както и с други страни от Централна и Източна Европа, които развиват семейна алтернативна грижа за деца с увреждания.
За допълнителна информация относно констатациите и препоръките от това изследване и за да вземете участие в дискусия относно последиците от тези констатации върху политиката и практиката в България, можете да се включите в предстоящ уебинар, организиран от Ноу-хау център в четвъртък, 16 февруари 2023 г. от 14:00 ч. Този уебинар ще бъде достъпен на английски и български език. Линк за регистрация: https://forms.gle/azA2u9J1iv1NRSTj6
Повече информация за изследователя и материали за споделяне, свързани с изследването, можете да намерите на уебсайтовете, свързани по-долу.
Сара Тодоров: профил на Университета в Бирмингам; Фейсбук Сара Тодоров – изследовател; Twitter @SarahTodorov
Изследователски Блог: Българската приемна грижа: Какво е да отглеждаш деца с увреждания?

1. [Tsaneva, E. and Basheva, H. (2019) ‘Adoption from foster care in Bulgaria – latest legal ideas analyzed through some recently collected empirical data’, in Slavkova, M., Maeva, M., Erolova, Y. and Popov, R. (eds.) Between the Worlds: People, Spaces and Rituals. Institute of ethnology and folklore studies with ethnographic museum. Bulgarian Academy of Sciences. Sofia.]↩
2. [Kriviradeva, B. (2014) ‘Development of alternative forms for care and upbringing of children without parents in Republic of Bulgaria’, Social Education – The Czech journal for socio-educational theory and research, 2 (1), pp. 100-108.]↩
3. [European Roma Rights Centre (ERRC) (2021) Blighted Lives: Romani Children in State Care. European Roma Rights Centre.]↩
4. [Radulova, S. (2021) ‘Foster care in Bulgaria – Challenges For Foster Parents’, KNOWLEDGE –International Journal, 46 (5), pp. 933-938.]↩
5. [Kachaunova, A., Genova, A., Nenkova, A., Melteva, B., Dragieva, D., Angelova, D., Savova, I., Savova, I., Kanev, K., Tsekulova, N., Stoyanov, R., Gergichanova, R., Kukova, S., and Petrov, S. (2021). Pravata na choveka v Bulgaria prez 2020 g. (Human Rights in Bulgaria in 2020). Bulgarian Helsinki Committee. Sofia, Bulgaria.]↩

Публична лекция на д-р Питър Фугъл, център „Анна Фройд“, Лондон
2022-10-28 15:00 - 17:00 | Нов български университет, ул. „Монтевидео“ №21, София, ж.к. Овча купел, 1618, Bulgaria
Д-р Питър Фугъл, Национален център за деца и семейства, „Анна Фройд“, Великобритания
Тема: Представяне на център „Анна Фройд“ и неговите терапевтични подходи основани на теорията на ментализацията. Подходът АМБИТ за деца и младежи с множество потребности и неговото приложение в България.
През 2021 г. Ноу-Хау център за алтернативни грижи за деца, НБУ организира едногодишно обучение в подхода АМБИТ: Адаптивен, базиран на ментализация интегративен подход за специалисти, които работят с деца и младежи с комплексни потребности. Чрез този подход деца и младежи, които виждат света като враждебен, могат да разберат, че хората около тях не целят да ги нападат, унижават и пренебрегват. Това от своя страна може да ги освободи от проявата на агресия или отказа на доверие. АМБИТ създава отношения около детето, които се основават на разбиране/ментализиране на неговото поведение. Подходът включва не само онези, които са ангажирани по длъжностна характеристика да работят с трудните случаи – социални работници, психиатри и психолози. Той включва всички, които имат отношения с детето – учители, медиатори, непедагогически персонал: хората, които са в по-широкия периметър на отношения с него.
АМБИТ е подход, развит на базата на доказателства и може да се използва във всички системи, които работят с деца и младежи, като надгражда, а не елиминира други, вече работещи подходи. Ефективен е в овладяването на стреса на специалистите, работещи с деца и младежи и е адаптиран в 15 държави. България стана една от тези държави. През обучение преминаха 30 специалисти от 10 организации, работещи на територията на страната. Те създадоха българска общност, прилагаща подхода, която продължава да преподава модела на свои колеги и да го използва в собствената си практика под супервизията на „Анна Фройд“ център, спазвайки международните стандарти, които центърът е развил. Към тази общност се отправят заявки за обучения на нови екипи и услуги, което води до разпространение на модела в национален мащаб.
За лектора
От 1984 г. д-р Питър Фугъл работи като клиничен психолог в услуги за деца с различни педиатрични нужди, включително увреждания и детски психични заболявания. Между 1995-2014 г. е клиничен директор на службата за психично здраве на деца и юноши (CAMHS) в Излингтън, Лондон, където разработва модел на услуга, предоставяна в училища и социални услуги, същевременно разработвайки начини за подпомагане на деца, на които липсва стремежа да си помогнат сами. Този опит му дава основа за сътрудничество с Дикон Бевингтън при създаването на проекта AMBIT – адаптивен, основан на ментализацията подход за работа с деца и младежи. Настоящите роли на Питър включват клиничен директор в Националния център за деца и семейства „Анна Фройд“ и ръководенето на Националната програма CYP-IAPT, в рамките на UCL (Университетски колеж Лондон), която има за цел да разшири използването на практики основани на доказателства.
Линк за регистрация за събитието: https://forms.gle/SnK83icQo5NJR2tB6

Дискусионен семинар „КАК ДА РАБОТИМ С РОДИТЕЛИ В КОНФЛИКТ?
2022-09-29 14:00 - 16:00 | Онлайн, Bulgaria
29-ти септември, 14:00 – 16:00, в платформата Zoom
Линк за регистрация до 28.9.: https://forms.gle/MJV1JFeNSrxEP8b68
Правата на децата се нарушават, когато родителите са в конфликт. Децата, попаднали по волята на възрастните в центъра на ожесточено противопоставяне между двамата родители, понасят насилие, изпитват конфликт на лоялност, изправени са пред това да избират между „лош“ и „добър“ родител, принудени са да живеят в атмосфера на непрекъснат стрес. Тези фактори са бариера пред оптимално развитие на детето. Именно затова тези случаи попадат в полезрението на системата за закрила на детето.
И изследванията, и обученията за специалисти, които провеждаме, показват, че работещите с деца и семейства, особено екипите в ОЗД, са свръхнатоварени с управлението на родителските конфликти и съпътстващите ги юридически процеси. Тези конфликти създават изключително тежки и сложни процеси, черпят време и усилия, както и редица финансови ресурси, и вредят на всички – на деца, родители и специалисти.
Ноу-хау център кани работещи с родителски конфликти от социалната, образователната, здравната и правната сфери, да обсъдим заедно тази проблематика и да потърсим възможни подходи към решаване на казуси, свързани с нарушени детски права и ролята на специалистите в тяхното възстановяване.
Работна програма на събитието:

Кратко въведение
Мерки за подобряване на капацитета на системата за закрила на детето за работа с деца и техните родители, които са в конфликт, заложение в Плана за изпълнение на Детските гаранции – Даниела Кичевa, oтдел „Политики за социално включване, децата и семейството”, дирекция „Социално включване”, МТСП
Координиращата роля на ДАЗД във взаимодействието между правния, здравния, социалния и образователния сектор в практическата им работа по случаи с деца, жертви на родителски конфликти – Камелия Николова, Главна дирекция “Контрол по правата на детето”, ДАЗД
Последици върху психичното здраве и детското развитие при родителски конфликти – Антон Петров, ИСДП
Основни предизвикателства във водене на случаи при деца, които са в риск в резултат на родителски конфликти – Дияна Видева, Асоциация „Деметра”
Ролята на фамилната терапия в континуума от подкрепящи семействата услуги – Валентина Димитрова, фамилен терапевт
Мултидисциплинарност и интердисциплинарност – ролята на медиацията в разрешаването на родителски спорове – Юлия Раданова, Институт по медиация и управление на спорове „ИМЕУС”.
Правни стандарти на най-добри интереси на децата на родители в конфликт и практически решения – Георги Еленков, Мрежа за правна помощ, НМД
Дискусия

Ролята на творческата изява в личностното развитие и реализацията на деца и младежи с интелектуални затруднения
2022-06-18 11:00 - 12:00 | Онлайн, Bulgaria
Милена Кънчева е завършила МП „Психо-социални интервенции с деца и семейства“ и БП „Логопедия“ в Нов български университет, МП „Управление на институции за социална работа“ в СУ „Св. Климент Охридски“. От 11 години работи в Бюро за социални услуги към Дирекция „Интеграция на хора с увреждания, програми и проекти“ на Столична община. Координира инициативи и проекти на Гражданско движение „Помощ на лица с проблеми в развитието“ от 2010 г., а от 2013 г. и на едноименната Фондация (ФПЛПР). Има 30 годишен син с разстройства от аутистичния спектър (РАС) – дългогодишната битка за добруването му я прави „експерт от опит“ в самозастъпничеството, родителската подкрепа и комуникацията между институциите и неправителствения сектор.
През 2019 г. по ОПРЧР, процедура „Открий ме“, съвместно със свои колеги от НБУ създава център за приобщаващо и неформално образование „Нови перспективи през изкуство – „Арт и Скок““.
Милена ще ни разкаже за дейностите и преживяванията на специалисти, деца, младежи и родители в Творилницата и как те спомагат за постигане на основни цели като: насърчаване към социално включване посредством формиране на мотивация и умения за общуване и самостоятелно справяне с ежедневните предизвикателства; създаване на социално предприятие.
Кога: 18 юни, 11:00 – 12:00 ч
Място на провеждане: Онлайн
Регистрация до 14:00 ч. на 17 юни на следния линк: https://forms.gle/5dTfrCEcebwdCVMB9

Практиката на супервизия по закрила на детето в България– постижения, проблеми и стандарти
2022-06-16 11:00 - 12:00 | Онлайн, Bulgaria
Ноу Хау Център за алтернативни грижи за деца, Нов български университет, организира два онлайн семинара по темата за практиките на супервизия в социалния сектор и в мултидисциплинарните екипи в България. Основни въпроси, които целим на поставим са: Доколко супервизията допринася за повишаване качеството на услугите и ги професионализира? Има ли професионални стандарти за супервизия, как и коя професионална общност в България се ангажира с прилагането на тези стандарти в практиката?
Супервизията в помагащите професии е процес, който гарантира, че специалистите постигат разбиране за клиента и помагащия процес максимално пълно. Чрез супервизията те могат да открият свои силни страни и ограничения в работа с клиенти, да разбират как техният собствен житейски опит става част от процеса на помагане, как отношенията със супервизора влияе върху този процес. В социалния сектор супервизията е особено важна, тъй като, работейки с хора от маргинализирани групи, специалистите се срещат с опит, който им е съвършено непознат и често провокира емоции, които пречат на процеса на помагане. Супервизията на мултидисциплинарни екипи за работа по случаи изпълнява множество функции – от супервизия по случая до организационна супервизия.
Но как това се случва в България в този момент?
Днес, когато има съгласие за криза в социалния сектор, темата за това по какъв начин супервизията подкрепя специалистите и ги развива професионално е важна. Знае се, че суперизията, като нов подход за учене от опита, се развива не на базата на приети от професионални общности стандарти, а по-скоро от отделни професионалисти, които осмислят опита и го надграждат, докато правят супервизия. Често супервизията в социалната сфера се прави от представители на различни професии. Време е да се съпостяват гледни точки и опит, за да успеем да се съгласим по стандарти за супервизията в социалния сектор.
Практиката на супервизия по закрила на детето в България
В първия уебинар озаглавен „Практиката по супервизия по закрила на детето в България“ НХЦ ще представи изследване, проведено през 2022 г. То представлява част от проучването на практиките на супервизия в Източна Европа (Албания, България, Хърватия, Косово, Молдова, Румъния и Сърбия) и приложението ѝ в мултидисциплинарните екипи за работа по закрила на детето. Резултатите от регионалното изследване представят моментна снимка на състоянието на супервизията и гледната точка на професионалисти, които от години предлагат супервизия. В уебинара бихме искали да да поставим някои въпроси за дискусия:

Какво е мястото на университетите, които обучават социални работници и специалисти в хуманитарни профили за въвеждането на супервизията като задължителна част от работата с хора?
Какви трябва да са стандартите за супервизия в социалната работа? Как трябва да са разписани и кой трябва да се ангажира с това?

Във втория семинар, който ще се проведе през септември 2022 г., ще представим усилията за прилагане на стандарти в супервизията в социалния сектор с акцент върху: мултидисциплинарната междусекторна работа с други сфери, напр. образованието, супервизията на екипите на ОЗД и др.
Програма
10:45-11:00 Регистрация
11:00-11.15 Въведение – представяне на проекта и резултатите от доклада за седемте страни, д-р Радостина Антонова
11:15-11:45 Моментна снимка на практиката по предоставяне на супервизия в България, Милена Маринова – психолог, изследовател и участник в проекта на изследването на практиките в Югоизточна Европа
11:45 – Дискусия
Кога: 16 юни, 11:00 – 12:00 ч
Място на провеждане: Онлайн
Регистрация най-късно до 15.6. на следния линк: https://forms.gle/BZduHU176oL7PRAM6

Изграждане на приобщаваща училищна среда
2022-05-28 10:00 - 11:00 | Онлайн, Bulgaria
Ако искате да разберете как изглежда приобщаващото училище, какво да направите, за да създадете активно взаимодействаща общност от учениците, техните родители и учители и как може ефективно да си партнирате с представителите на държавните институции и неправителствените организации, то сте добре дошли като участници в уебинар на тема “Изграждане на приобщаваща училищна среда”!
Презентатор ще бъде Иван Пейчев – дипломант в МП “Психо-социални интервенции с деца и семейства” на НБУ. Той има 10-годишен опит в образователната и социалната система (възпитател в дом за деца, лишени от родителска грижа, педагогически съветник, училищен психолог, младши експерт в РУО, заместник-директор на училище). Автор е на методическа литература в областта на приобщаващото образование, управлението на училището и работа с родители. Провежда практическото обучение на бъдещи социални педагози и ресурсни учители.
Линк за регистрация: https://forms.gle/PK7zkJX8o5iJy13f7

Онлайн конференция „Супервизията в мултидисциплинарните екипи в Югоизточна Европа“
2022-03-31 10:30 - 14:00 | Онлайн, Bulgaria
Отпраявяме покана към всички професионалисти, ангажирани в полето на закрила на детето, за заключителна онлайн конференция по изследване, проведено от Мрежа за закрила на детето в Югоизточна Европа – „Супервизията в мултидисциплинарните екипи в Югоизточна Европа“. Изследването прави преглед на съществуващите политики и отразява текущите практики – чрез интервюта и дискусии във фокус групи със специалисти по закрила на детето.
Кога: 31 март, от 10:30 до 14:00 ЕЕТ (9:30 до 13:00 CET)
Къде: в платформата Zoom
В рамките на конференцията ще бъдат представени резултати от терените на 7-те държави – Албания, България, Хърватия, Косово, Молдова, Румъния и Сърбия. Участниците ще отговорят на въпроса, дали супервизия на членове на мултидисциплинарни екипи, чиято отговорност е да обсъждат и управляват случаи на уязвими деца, изобщо съществува като такава във всяка една от страните, и ако да, то какво е нейното ествство. Ще бъдат представени изводи и добри практики. Осигурен е устен превод на албански, български, сърбохърватски и румънски.
Предварителна програма:

10:30 Приветсвие към участниците
10:45 Представяне на регионалните находки
11:15 Рефлексия
11:30 Представяне на находките по държави и рефлексия в групи
13:45 Заключителни думи

Презентатори:
Водещ изследовател: Дейвид Уилкинс – Университет Кардиф
Д-р Дейвид Уилкинс е старши преподавател по социална работа от университета в Кардиф, с опит в областта на закрилата на детето и с деца с увреждания. Изследователските интереси на Дейвид са съсредоточени върху това, което се случва в супервизията, какви са нейните ползи за децата и семействата, както и върху решенията, които се взимат за тях в рамките на социалната работа.
Изела Тахсини – Албания
Проф. доц. д-р Изела Тахсини е психоанатичен психотерапевт и професор по социална работа в университета в Тирана в катедрата по социална работа и социална политика. Тя има дългогодишен опит в работата като изследовател, обучител и супервайзор в социалните услуги и закрилата на детето.
Милена Маринова – България
Милена е психолог и изследовател. Работила е в отдели за закрила на детето повече от 11 години. Тя има няколкогодишен опит с жертви на насилие и с деца от програмите за ранно детско развитие. Има богат опит като супервизант в група по клинична супервизия. Има опит като супервайзър в областта на социалната работа, психотерапията и ранната детска интервенция и образованието в ранна детска възраст.
Инес Резо Багарич – Хърватия
Д-р Инес Резо Багарич работи в катедрата по социална работа на Юридическия факултет на Университета в Загреб като преподавател и научен асистент. Сферите й на интереси включват психично здраве, родителство и насилие над деца. Ориентирана е към изследователски проекти, професионална работа в рамките на т.н. “Смел телефон” и работа с клиенти като част от обучението по гещалт психотерапия.
Ирина Опинкару – Румъния
Ирина Опинкару е социолог, понастоящем докторант в Докторантската школа по социология към Университета в Букурещ. В момента тя работи в хуманитарната организация CONCORDIA в Румъния като мениджър по качеството и ръководи малко консултантско и изследователско предприятие. Ирина има богат изследователски опит, както академичен, така и приложен, в областите: институции за обща собственост, кооперативна практика и социална икономика.
Ирина Адаскалитей – Румъния
Ирина Адаскалитей е психолог, специалист по организационна психология, коуч и травма-психотерапевт. С повече от 18 години опит в организационното развитие, Ирина е основател и директор на CONCORDIA Academia, регионален център за върхови постижения, предлагащ програми за обучение и поддържащи услуги на професионалисти в социалните услуги, социално-медицинските и социално-образователните области, целящи постигането на капацитет и поддържане на повишеното качество на социалната интервенция на системно ниво.
Мария Неемчевич Поповски – Сърбия
Мария Ниемчевич Поповски е социален работник с магистърска степен по трудово и социално право. Има десетгодишен професионален опит в пряка работа с уязвими категории от обществото, особено деца, младежи и семейства, както и опит в разработването на методология, провеждане на изследвания и създаване на препоръки за подобряване на политиките и практиките в грижите за деца. В момента Мария е ангажирана с разработването и изпълнението на програми и проекти, фокусирани върху закрилата на детето, изграждането на капацитет на професионалистите по грижи за деца и застъпнически дейности, насочени към подобряване на позицията на децата, младежите и семействата в Сърбия.
Оливия Пиртак-Гоага – Молдова
Оливия Пиртак-Гоага е професионалист с над 20 години опит в управлението на проекти, финансирани от донори в Молдова, специализирана в достъпа до правосъдие, правосъдието за непълнолетни, медийното право, наблюдението на гражданското общество, застъпничеството и изграждането на капацитет и правата на човека. Между 2014-2019 г. тя е била част от екипа на Terre des hommes-Moldova, координирайки програмата Правосъдие за децата. Автор на множество публикации, тя комбинира управлението на проекти с обучение и изследователска дейност.
Кхени Шехай – Косово
Завършил международна социална и обществена политика в Лондонското училище по икономика, изследователският му опит варира от проучване на опита на млади жени от системата за социално осигуряване, безработицата и непълната заетост в Обединеното кралство до оценка на доказателства за разработването на политики за лечение на деменция. Понастоящем участва в Terre des Hommes Kosovo като местен изследовател, който изследва темата за супервизията на социални работници и други работници, работещи в областта на закрилата на детето в Косово.
Как можете да се присъедините към конференцията:
На следния линк https://childhub.org/bg/uebinari-za-zakrila-na-deteto/superviziyata-v-multidisciplinarnite-ekipi-zaklyuchitelna-konferenciya-na-childhub използвайте сините бутони ‘Register and join’ или ‘Login and join’, за да се регистрирате за конференцията. Няколко часа преди уебинара ще получите имейл с линк към събитието. Присъединяването към уебинарите на Childhub е много лесно, не изисква никакви специални умения. Необходимо е да имате регистриран профил в платформата. Можете да се присъедините към уебинара от компютър, таблет или мобилен телефон.

Къде сме наистина по пътя на деинституционализацията? Какво научихме от децата, семействата и общностите?
2021-11-25 14:00 - 16:40 | Онлайн, Bulgaria
Обобщаването на данните от третото национално изследване на процеса на деинституционализация (ДеИ), което Ноу-хау център за алтернативни грижи за деца проведе през 2020 и 2021 г, е към своя край и предстои да бъдат съставени и представени финалните продукти. Работата на четирите регионални изследователски екипa приключва с формулирането на ключови находки и инициирането на действия на местно ниво. В момента работим и по обобщаване на препоръки за развитие на националните политики за ДеИ и апробираме изработената по време на изследването рамка от индикатори за проследяване на ефекта и оценка на тези политики.
Щастливи сме да споделим с вас, че финалният документ с обобщени находки и препоръки ще има и своя версия за деца, по която работим заедно с част от младежите, които се включиха в изследователския процес като съ-изследователи по методологията „Изследване в хода на действието“ (Participatory Action Research).
Заедно с повече от 270 участници в изследването откроихме и анализирахме много и различни теми, които имат своето място в големия разговор за ДеИ като амбициозна реформа в грижата и подкрепата за уязвими деца и семейства и значима социална промяна отвъд закриването на старите институции и създаването на нови резидентни услуги, които да ги заменят. В настоящия момент, когато последното вече е факт, именно тези теми задават и новия фокус на усилията по ДеИ.
В края на изследователската ни работа ви каним да включите в семинар, който ще обърне обичайния разговор за ДеИ: вместо да започнем с оценка и коментари по процеса като цяло и да стигнем до специфични проблемни точки, този път ще представим няколко конкретни теми, които изследвахме в дълбочина и които смятаме за особено значими и през тях ще опитаме да оценим къде сме по пътя към ДеИ. Бихме искали да демонстрираме многоизмерността на разговора за ДеИ и да представим неговото развитие през различни призми.
Бихме искали също да откроим и различните профил и лична оценка на значимостта на темите на участниците в този изследователски процес. Това е важно, защото формулирането на общи препоръки и индикатори съвсем не е достатъчно да свидетелства за комплексността, както на разговора за ДеИ, така на ролите на участниците в него.
Семинарът ще се проведе на 25 ноември 2021 г. от 14:00 до 16:40 часа в платформата zoom. Той ще бъде разделен на две части. В рамките на първата част, озаглавена „Общности и семейства“, изследователи и съ-изследователи ще представят темите:

ромските общности и раздялата на децата и семействата
родителите на децата в деинституционализираната резидентна грижа
осмислянето на опита и инициативата за промяна на местно ниво

Втората част носи заглавието „Деца“ и в нея ще попаднат темите:

разговорът с децата: закрилата, грижата, спестената информация и заблудите
мнението на децата за грижата и реформите
общуването с децата в грижа и потенциала да учим от тях докато помагаме

Можете да заявите своето участие, като се регистрирате на следния линк: https://forms.gle/WjZ96Qn8Rv1rS4ct5

„Подобряване на възможностите за развитие на децата в ранна възраст – от наука към практика“
2021-10-26 10:00 - 12:00 | Онлайн, Bulgaria
Пълноценната грижа за детето в най-ранна възраст е от ключово значение за неговото оптимално развитие. Тази грижа зависи от условията, създадени от публичните политики, програми и услуги. Доказано е, че грижещите се за детето са най-способни да осигурят на децата си пълноценна грижа, когато самите те се чувстват сигурни – емоционално, финансово и социално. Целта на това събитие е повишаване на обществената информираност и припознаване на важността и нуждата от ефективни политики и висококачествени услуги в подкрепа на ранното детско развитие от по-широк кръг заинтересовани лица.
Уебинар: „Подобряване на възможностите за развитие на децата в ранна възраст – от наука към практика“ се организира в рамките на европейската кампания „Първите години – първи приоритет“, водена от международните организации „Eurochild”, International Association Step by Step, Ромски образователен фонд и Европейският алианс за обществено здраве. Кампанията обединява усилията на граждански организации от 9 европейски държави, които се застъпват на европейско и национално ниво за целенасочено инвестиране в разработване и изпълнение на политики за детето в ранна възраст в семеен контекст. В България, кампанията се изпълнява от фондации „Тръст за социална алтернатива“ и „За нашите деца“ и обединява над 20 граждански организации в застъпничество за приемане на интегрирана междусекторна политика за ранно детско развитие.
Повече информация за кампанията ни може да намерите в сайта на Алианса за ранно детско развитие: Алианс за ранно детско развитие (rannodetstvo.org)
Акценти на събитието:

Ключови принципи на ранното детско развитие и основни компоненти на пълноценната грижа за детето – начини за включването им в политиките за детето в семеен контекст, роли и отговорности на заинтересованите страни.
Актуални данни за ситуацията в България – предизвикателства и пропуски на системно ниво в секторни политики и техните възможни решения.
Основен лектор ще бъде Росица Милкова, Ръководител на застъпнически проекти „С грижа от 0 до 3“, Програма „Първите 1000 дни“, Тръст за социална алтернатива.

За кого е предназначен уeбинарът?

Специалисти, работещи с деца в ранна възраст и техните семейства,
Експерти, участващи в процеса на планиране, разработване, изпълнение и проследяване на изпълнение на политики (здравни, социални, образователни) за деца в ранна възраст и техните семейства,
Представители на национални, регионални и местни институции и организации, вкл. академична общност,
Доставчици на здравни и социални услуги в общността,
Родители, активисти, застъпници и представители на уязвими групи,
Други.

Как мога да заявя участие?

Чрез предварителна регистрация на https://forms.gle/nC34soEH9HSHxpW5A

Дата на уебинара:

26.10.2021г., 10:00 – 12:00ч.

Насилието в училище – какво децата и младежите в България казват и правят за преодоляването му
2021-07-08 10:00 - 11:00 | Онлайн, Bulgaria
Целта на настоящия уебинар е да запознае младите хора, специалистите и широката общественост в страната с начина, по който младежите говорят за насилието в училище и за начините, по които то може да бъде преодоляно.
В първата част на събитието д-р Антоанета Матеева от Ноу-хау център за алтернативни грижи за деца към Нов български университет ще представи данните за България от Международно проучване на насилието срещу деца в училище в Югоизточна Европа. Ще бъдат очертани:

Териториите, видовете и типичните ситуации на насилие, така както младежите ги виждат и преживяват в своето ежедневие;
Основни норми и вярвания в местните общности, които насърчават насилие или блокират възможностите за преодоляването му;
Ключовите източници на сигурност и закрила, които децата виждат в средата около себе си и са готови да мобилизират в случай на опасност.
Обичайните стратегии, които децата предприемат в случай на определен тип насилие;
Идеите, които децата и младежите имат за преодоляване на насилието в училище.

Във втората част на събитието Петя Стефанова – координатор на Програмата за превенция на насилието над деца на Асоциация „Ная“ от гр. Търговище ще представи апробиран модел за превенция на насилието над деца чрез активното включване на младежи – доброволци в инициирането на обсъждания сред техните съученици за преодоляване на агресията във взаимоотношенията помежду им и предразсъдъците, на които тя се основава. Програмата под заглавие “Промяната започва първо от мен” създава пространство за говорене за насилието сред младежите и позволява активизиране на техните собствени ресурси за разпознаване на случаи на насилие над деца и насочването им към подходящи местни организации и специалисти от мрежата за подкрепа и закрила на преживели или в риск от насилие деца.
Регистрация до 14:00 на 7.7. 2021г. на следния линк: https://forms.gle/e55GqsNWZEu2P5fF6

Каква е ролята на театралното изкуство в работата по превенция на сексуалния тормоз на деца от ЦНСТ?
2021-06-03 10:00 - 11:30 | Онлайн, Bulgaria
Кога: 3 юни 2021 г., четвъртък | Начален час: 10.00 ч. | Краен срок за регистрация: 2 юни, 14.00 ч.
Линк за регистрация: https://forms.gle/fWmJQkjKVjBVGjr98
На 3.6.2021г. ще се състои втората част на представяне на работата на Ноу-хау център за алтернативни грижи за деца, НБУ в рамките на инициативата „Умението да променяш”, която беше започната през 2019г. от организации, членки на мрежата „Партньорство за учене и действие”. В проекта „А дали е така … (разкази за силата и насилието)“ се включиха Асоциация „Деметра” от гр. Бургас и независима театрална компания „Паник бутон театър”.
„Паник бутон театър” е театрална компания, основана през 2014г., като следствие от срещата и общата визия за изкуството и живота на българския режисьор Василена Радева и американския артист Нейтън Купър. Мисията им е да допринасят за повишаването на емпатията и толерантността у човека и обществото чрез създаване и разпространяване на качествено, социално ангажирано изкуство.
„Паник бутон театър”, който подпомага диалога между организации, артисти и експерти от различни области на изкуството, науката и културата чрез творчески колаборации, припозна една от целите си в проекта „А дали е така … (разкази за силата и насилието)“ – а именно, да се „гмурне“ дълбоко в човешката душа и чрез средствата на театъра да постигне разбиране за другия, отвъд стереотипното мислене и конкретната проблематика на общността.“
Каним Ви да чуете за разказите на децата от ЦНСТ и как се вписа театърът в тяхното ежедневие. Ще научим заедно за опита на „Паник бутон” с маргинализирани хора и общности, за това как се включиха в проекта, за мястото на театралното изкуство в тежките теми за безнадеждността, трайната изолация и насилието. Ще разберем малко повече и за това как изкуството и креативността, като част от един мултидисциплинарен подход, могат да ни помогнат да работим в областта на превенцията и повишаването на чувствителността на младежите към потенциален тормоз и сексуално насилие.
Програма
10:00 Инициативата “Умението да променяш” и малките проекти, които променят много, Ралица Згалевска, Българска асоциация по семейно планиране
10:10 „Виждаш ли ме?“ – Скритата уязвимост на децата от он-лайн сексуална експлоатация, Антоанета Василева, координатор на програма дигитално-медийна грамотност, Асоциация Родители
10:20 „Младежите водят промяната“ – Повишаване на знанията за рисковете от сексуална експлоатация на деца онлайн и уменията им, необходими за предпазване и реакция при възникал проблем онлайн, Емануил Георгиев, експерт в Националния център за безопасен интернет на Фондация „Приложни изследвания и комуникации“
10:30 „А дали е така … (разкази за силата и насилието)“ – Прилагане на методики за работа с младежи по превенция на сексуален тормоз и експлоатация в ЦНСТ, Радостина Антонова, Ноу-хау център за алтернативни грижи за деца, НБУ
10:40 Изкуство с мисия – Василена Радева, Богдана Котарева, Елена Димитрова, Паник бутон театър
11:00 Дискусия, Q&A

Има ли нужда от застъпници системата за алтернативни грижи за деца и младежи?
2021-04-27 10:00 - 12:00 | Онлайн, Bulgaria
Ноу-хау център за алтернативни грижи за деца ви кани на онлайн среща – дискусия за студенти на тема „Има ли нужда от застъпници системата за алтернативни грижи за деца и младежи?“
В далечната 2010 г. процесът по ДеИ започна с приетата от Министерски съвет „Визия за деинституционализация на децата в България“, която изразява политическата воля на държавата за разрешаване на проблема с отглеждането на деца в институции. От тогава до сега политиките и практиките за закрила на деца, които живеят разделени от своите родители, извървяха огромен път. Значителен опит беше натрупан от всички преки и косвени участници в процеса: деца, родители, социални работници и други подкрепящи специалисти в социалната сфера, учители, здравни работници, обучители, експерти и застъпници за детски права и др.
В какво успяхме в деинституционализацията?
От 2010 г. насам близо 7600 деца бяха изведени от специализираните институции за детска грижа. Много от тях се върнаха в родните си семейства, други намериха дом при приемни родители, трети бяха преместени от големите и изолирани далеч от погледа на обикновения човек институции в нови, по-видими “спретнати къщички” в по-големи или по-малки населени места. Децата започнаха да излизат от услугите за настаняване, да посещават местното училище, да участват в градския и селски живот, станаха част от нашето обкръжение. Това предизвика нова социална динамика. Заговорихме за правата, образователните потребности и бъдещата реализация на децата, лишени от родителски грижи.
В какво все още не успяваме?
Процесът на ДеИ е свързан с цялостната обществена промяна случваща се в един по-голям пост-социалистически, източно-европейски и балкански контекст. До голяма степен ДеИ се оглежда в тази промяна най-вече през призмата на взаимоотношенията. В този смисъл, въпреки закриването на специализираните институции и еманципацията и до голяма степен децентрализиран статут на ЦНСТ (това ново място за живеене, олицетворяващо грижата на държавата за децата, които живеят без родителите си), експертите и наблюдателите често не смятат ДеИ за приключила реформа, защото не виждат пътя на променените взаимоотношения да е извървян докрай. Нови изследователски данни говорят за това, че на различни места промяната дори търпи регрес спрямо старите относително константни отношения на стабилност, предсказуемост и сигурност за децата.
Случва ли се ДеИ по един и същи начин навсякъде?
Друг важен извод, до който изследванията стигат е, че ДеИ не е еднаква навсякъде. Има места, на които реформата сякаш буксува и елементи от стигматизиращите и нанасящи вреда модели на институционална грижа са видими в новите услуги. Има обаче и общности, в които е налице интерес към личната история и успешната реализация на децата и отговорността за тяхната грижа не е формална, а реална. Какво означава това? Ние откриваме, че най-често отделни професионалисти и други членове на общността имат ключова роля за това промените за децата да са с положителен знак. На лице са процеси в отношенията, които са се променили от пасивни в активни, от изключващи във включващи децата в живота на общността, от неприемащи в приемащи, от критикуващи и осъждащи тяхното поведение, в подкрепящи силните им страни.
Как се справя държавата в ролята на родител?
Означава ли това, че там където ДеИ е успешна, има осъзнаване на необходимостта от отменянето на анонимната отговорност на Държавата в посока на поемането на тази отговорност от общността и конкретните хора, ангажирани от социалната система в грижата за тези деца? Кои са хората, които се превръщат в пазители на ДеИ? До къде се простира ролята на държавата в правенето на политики и къде започва личната отговорност и ролята на всеки един професионалист в социалната система?
Как помагат помагащите?
В хода на изследването на ДеИ, което е трето поред на тази тема за екипа на Ноу-хау центъра, който следи реформата в развитие от самото ѝ начало, ние се срещаме с голям брой специалисти, които са загрижени за децата и им помагат да извървят успешно пътя си през системата на държавни грижи до навършване на пълнолетие. Тяхното настойничество се изразява в застъпническата им роля за постигането на най-добрия интерес на всяко едно от децата. Как и къде тези хора се научават да бъдат застъпници?
Какво е ролята на университетското образованието в тези процеси? Как стои то зад бъдещите помагащи специалисти?
Предлагаме тези въпроси за обсъждане на студенти от университети от цялата страна, които се обучават в програми по социална работа, социална педагогика, психология и други специалности, в които се обучават помагащи специалисти, на които предстои да работят с деца и семейства в риск. Добре дошли да се включат и току-що завършили колеги, които в момента правят първите си крачки в професията извън университета.
Ако попадате в тази група, бихме искали да ви поканим да се включите в онлайн среща-дискусия на 27 април 2021 г. от 10-12 часа.
Организираме дискусията като част от изследването „Деинституционализация: Случаят България – 3“. По време на дискусията изследователи от екипа ще представят своята работа и предварителни находки. Можете да откриете повече информация за изследването тук.
Моля заявете участие до 14:00 ч на 26.04.2021 г. на следния линк за регистрация: https://forms.gle/EPYSqDNPqFLn6FXX9

Представяне на методика за работа с юноши в ЦНСТ по превенция на сексуална експлоатация
2021-04-20 10:00 - 11:00 | Онлайн, Bulgaria
Ноу-хау център за алтернативни грижи за деца, НБУ и Асоциация „Деметра“ ви канят на представяне на методика за работа с юноши в ЦНСТ по превенция на сексуална експлоатация.
Представянето ще се състои на 20.04.2021г. в платформата Zoom от 10:00 до 11:00 ч. Необходима е регистрация на следния линк: https://forms.gle/R17vbz4asGV4rTS69

Презентатори: Радостина Антонова (НХЦ), Антония Месерджиева и Ана Буриева (Деметра), Ралица Згалевска (БАСП).
Сила ли е насилието? Как да се разпознава насилието в ежедневното общуване? Как да се противопоставяме на това насилие без да го възпроизвеждаме? Как момичетата да различават под милите думи и обещанията за безоблачно бъдеще възможната заплаха от домашно насилие и сексуална експлоатация? Как различните деца да устояват на кибер тормоза? Как да разберем, защо брадата е синя?
За тези въпроси и много други младежи, живеещи в ЦНСТ в гр. Бургас, разговаряха с режисьора Василена Радева и актрисите Богдана Котарева и Елена Димитрова от Паник Бутон театър. Постановката „Синята брада – брак без приказка“, части от която бяха представени по време на срещата, е създадена по разкази на жени, преживели домашно насилие. Важен въпрос, който младежите си задаваха и мислеха заедно с актьорите бяха: защо жертвата остава при своя насилник; как всеки от нас може да помогне на приятел, попаднал в подобна ситуация?
Децата, които израстват без родители, са особено уязвими
Макар и силно емоционална, тази тема обединява през последните 3 месеца участващите младежи и хората в ЦНСТ, които се грижат за тях, тъй като те се включиха в проекта на Ноу-хау център за алтернативни грижи за деца, НБУ „А дали е така? – разкази за силата и насилието“. Съвместно с професионалисти от Асоциация „Деметра“ те изследват проявите на видовете насилие, учат се да ги разпознават и да предотвратяват опасността за себе си и приятелите си от попадане в ситуация на сексуална злоупотреба и експлоатация.
Насилието живее най-добре в мълчанието
Децата, които израстват без родители, са особено уязвими по отношение именно на сексуална експлоатация, тъй като тя често бива маскирана под обещания за любов, по-добър живот, бързи доходи, по-добро бъдеще. Често възрастните, които се грижат за тях, не са обучени как да говорят с младежите за тези рискове. Избягването на темата и нейното табуизиране допълнително увеличават опасността. А насилието живее най-добре в мълчанието…
Проект „А дали е така? – разкази за силата и насилието“ е финансиран от Фондация „Oук“ в рамките на мрежата Партньорство за учене и действие.

Социални и полови норми свързани с насилието в училище – резултати от регионално изследване
2021-03-23 10:00 - 14:00 | Онлайн, Bulgaria
„Ако в детска възраст ни учат, че насилието е приемливо, когато станем на 20 г. то няма да представлява проблем за нас“ (млад участник от Хърватия)
Социалните норми, влияещи на насилието в училищата, неговите форми и разпространение са недостатъчно проучени в Югоизточна Европа. През 2020 г. Порталът за закрила на детето (Childhub) започна регионално изследване в Албания, Босна и Херцеговина, България, Хърватия, Косово, Молдова, Румъния и Сърбия, чиято цел е събирането на повече данни и доказателства по този проблем. Изследователската методология е разработена от Международния институт за правата и развитието на детето и включва участието на много деца. Бяха изследвани формите на насилие, с което децата се сблъскват в училище, но и в заобикалящата среда, неговото разпространение, а също и какви социални норми влияят върху тези форми на насилие. Децата имаха възможност да обсъдят кои са факторите за резилиънс в борбата срещу насилието. Изследването беше проведено въпреки пандемията от COVID-19: изследователите работиха, преодолявайки рестрикциите и затварянето на училищата, лок-даун и т.н., говорейки и обсъждайки темата с децата в безопасна за тях среда.
На тази полудневна онлайн конференция ще представим основните резултати и изводи от изследването. Ще предоставим на вниманието на участниците национални и регионални доклади. Всички лектори ще следват формата на TED беседи, т.е. ще направят 15 минутни сесии, за да разкажат на публиката за своите находки. Ще има три сесии с 3 презентации, последвани от време за въпроси. Събитието ще се проведе на английски език.
Регистрацията за събитието става през сайта на Портал за закрила на детето, като е необходимо да създадете личен профил:
https://childhub.org/en/child-protection-webinars/social-and-gender-norms-related-violence-schools-results-regional

Какво печелят децата от детското участие? Регистрирацията е отворена.
2020-11-26 10:00 - 13:00 | Онлайн, Bulgaria
НАЦИОНАЛНА КОНФЕРЕНЦИЯ „Детското участие — предпоставка за успешен и самостоятелен живот“
Дата: 26.11.2020, 10:00 – 13:00ч.
Място: ZOOM
Език: български
Националната конференция „Детското участие — предпоставка за успешен и самостоятелен живот“ е организирана от Ноу-хау център за алтернативни грижи, НБУ в рамките на дейностите на Международната мрежа за закрила на детето (Childhub). Ще представим нашия опит в стимулирането на детското участие за насърчаването на самостоятелен живот на напускащите детски грижи. Ще споделим и някои находки от нашето изследване „Деинституционализация — Случаят България 3“.
Доброволното и информирано включване на децата във всички сфери на техния живот е залегнало в Конвенцията на ООН за правата на детето. Детското участие осигурява смисленото упражняване на детските права и създава среда, в която възрастните не просто обслужват нуждите на децата, а им дават възможност да се насладят пълноценно на упражняването на тези права. Когато в системата за детски грижи просто задоволяваме техните нужди, ние правим децата зависими от институционалната система. Когато осигурим възможност на децата да упражняват своите права, ние им даваме свободата да развиват техните личности.
Няма универсален детски опит, всяко детство е различно. Детството е период на развиващ се капацитет. В процеса на растеж децата израстват и се развиват, придобиват нови познания и умения, които им дават възможността да взимат решения, отнасящи се до тяхното бъдеще, като постепенно намалява нуждата от това, някой да се грижи за тях. Как се случва този процес в ЦНСТ и други подобни услуги? Съществуват ли предпоставки за автентично детско участие или наблюдаваме процеси, които свиват, ограничават или съвсем изключват децата? Има ли добри практики, които биха могли да се използват и доразвиват?
Това са някои от въпросите, които си задаваме в Ноу-хау център за алтернативни грижи за деца в Нов български университет. Каним Ви да се опитаме заедно да потърсим отговорите в рамките на конференцията.
Събитието е с отворен достъп и е предназначено за:

Професионалисти от социални услуги
НПО, работещи с деца и младежи
Заинтересовани страни, за които детското участие е важна тема
Младежи

Необходима е регистрация на следния линк: https://forms.gle/ra9JuAyawiHnnmV19
Предварителна програма
10.00-10.10: Мрежа за закрила на детето — представяне: Елен Иванова
10.10-10.20: Подходът „Детско участие“ през правата на детето, Цветелина Кьосева, гл. експерт в дирекция Политики и програми за детето, стратегическо развитие и координация“, ДАЗД
10.20-10.30: Изказване на представители от Съвета на децата към ДАЗД от област София и Варна
10.30-10.40: Детското участие в ДАЗД и неправителствената организация „Надежда и домове за децата – клон България“, Боряна Климентова
10.40-11.00: Подготовката на младежите за самостоятелен живот – проект „Да изпълним (не)възможните мечти“, представят Валентина Симеонова, Радостина Антонова
11.00-11.30: Дискусия
11.30-11.45: Кафе пауза
11.45-12.00: Ключови междинни находки от Изследване на процеса на деинституционализация, отнасящи се до детското участие, представя Евгения Тонева
12.00-12.30: Дикусия
12.30: Обобщение и закриване на конференцията

The Family for the Education of the Roma Children: On-line conference
2020-11-25 11:00 - 13:30 | Онлайн, Bulgaria
Конференцията The Family for the Education of the Roma Children ще се проведе на 25.11.2020 г. от 11.00 до 13.30 ЕЕТ на английски език в Zoom. Регистрирайте се тук.

Education is a key area for Roma integration, pointed by EU Framework for National Strategies up to 2020, because:
– Roma children are lagging behind their non-Roma peers on all educational indicators;
– The proportion of Roma early school-leavers is disproportionately high compared with the general population.
According to the Bulgarian Strategy for Roma Integration 10.7% of Roma boys and 20.1% girls do not enrol in school.
The family is a major factor in child education. Involvement of Roma families, especially Roma women, has a significant effect to keep children in school and improve their educational achievements.
The final conference of the Project „Empowerment of Roma Children for Roma Children Education” aims to:

Present the project and its results;
Present two successful models for family support – Family Group Conferences and School for Parents;
Discuss possible challenges and solutions concerning Roma children education.

Project “Empowerment of Roma Women for Roma Children Education” : Agenda

The Family for the Education of the Roma Children
10.00 (CET) Panel Keynote – European perspectives
Moderator – Ivan Ivanov, Executive Director, ERIO
– Livia Jaroka, Vice President of the European Parliament
– Lavinia Banu, Policy Officer of the Roma Integration Unit, DG Justice of the European Commission
10.30 (CET) The Project Concept and Results
Moderator – Ivan Ivanov, Executive Director, ERIO
– How the project supported Roma families to encourage their children to study
Malina Slavova, Opportunity and Protection Association (Leading Partner)
– The components of support
Family Group Conferences in Haskovo – Dora Genova, Opportunity and Protection Association
Schools for Parents in Varna – Gergana Encheva, Gavroche Association
Community work in Kyustendil – Arso Ganev, New Bulgarian University, KHC
– The project Impact
Antoaneta Mateeva – New Bulgarian University, KHC
11.30 (CET) Thematic Discussion
Moderator – Maria Petkova, Director, Tulip Foundation
12.30 (CET) Closing

The project “Empowerment of Roma Women for Roma Children Education” was funded by the European Union’s Rights, Equality and Citizenship Programme (2014-2020)
Свалете покана за конференцията тук: Покана

Уебинар „Стандарти за супервизия в социалната работа“
2020-09-24 16:00 - 17:30 | Онлайн, Bulgaria
На 24 септември 2020г. ще се проведе третият от поредица семинари, посветени на супервизията и представени от дипломанти на магистърската програма „Психосоциални интервенции с деца и семейства“ на Нов български университет.
Регистрация през онлайн формуляр: https://forms.gle/6KBqduBfha3kNMEP9
Супервизията е стандарт
Темата ще бъде разгледана през разбирането, че супервизията е стандарт в социалната работа, чрез който се цели обучение и подкрепа на работещите, за да се постигне високо качество на услугите за клиентите.
Според Loughry и O’Donovan има четири страни, които се възползват от процеса на супервизия: супервизираният, неговата служба /агенция, супервизиращият и клиентът. Ще бъдат представени стандартите за супервизия според професионалните асоциации на социалните работници в САЩ, Австралия, Нова Зеландия и др. и българският контекст.
Участвайте в дискусия
Всеки участник в нашия уебинар, който има опит от супервизия в социалната работа, е поканен да се включи в дискусията след представянето. Това е поредният уебинар, посветен на темата за супервизията в социалната работа и представен от студент към програмата „Психосоциални интервенции с деца и семейства“, чрез който се поставя за преосмисляне и дискусия още една гледна точка към темата.
За презентатора Милена Маринова
Милена Маринова е психолог, бакалавър по училищна психология и магистър по социална психология към Великотърновски университет. В момента специализира психо-социални интервенции за деца и семейства в Нов български университет. Тя има дългогодишен опит в полето на психо-социалната работа от работа с деца и семейства в риск в системата за закрила на детето, опит от работа с хора преживели насилие, практик в оценка и подкрепа на ранно детско развитие. Има опит от участие в група за клинична супервизия в продължение на10 години в център „Динамика“, има няколкогодишен опит от работа под индивидуална супервизия, опит като супервизор на социални, резидентни, образователни услуги и др. Практикуващ психолог-консултант, работи в психо-динамичната парадигма, с интереси в областта на психичната травма и нейните ефекти върху качеството на живот, връзките и реализацията на човека. Редовен член в Дружеството на психолозите в България, BG RP 1740. Партньор на Фондация „Ендометриоза и репродуктивно здраве“ и на Асоциация на родителите на деца с епилепсия.
За Ноу-хау център за алтернативни грижи за деца
Като академичен център ние се учим от полето на практиката и от лидерите, събрали опита за различните форми на супервизия. Този опит е много ценен, а разнообразието от стилове и подходи в супервизията е богатство, което често е недооценено. Стандартите в супервизията нямат за цел да унифицират, а да изучат опита и да кажат кои са тези неща в пратиката, без които не може. Не се боим от разнообразието, а се учим от него, уважаваме го и го ценим. Това е и мотото на Нов български университет: Ne varietatem timeamus: „Да не се страхуваме от разнообразието“.
Запис от първите два семинара от поредицата за супервизията, които се проведоха на 9 и 18 юни, можете да видите тук: „Супервизия в приемната грижа“ и тук: „Супервизия от типа каунселинг“. Поредицата ще продължи, а обявяването на датите и темите в тази поредица, както и други актуални теми, можете да следите в календара на нашия сайт.

Онлайн семинар „Супервизия в социалната сфера, основаваща се на подхода „каунселинг“
2020-06-18 16:00 - 18:00 | Онлайн, Bulgaria
Семинарът ще бъде представен от дипломанти на магистърска програма „Психо-социални интервенции за деца и семейства“.
Кога: 18 юни 2020 г., четвъртък | Начален час: 16.00 ч. | Краен срок за регистрация: 17 юни, 14.00 ч.
Предлагаме на вашето внимание рамка за супервизия в социалната сфера, базирана на подхода „каунселинг“. Тя дава възможност за фино фокусиране върху проблема чрез саморефлексия в етапа на подготовка за супервизия с външен супервизор. Последователността от въпроси подпомага разграничаването на факти, знания, ценности и чувства, за по-качествен анализ на проблемната ситуация, а също така насочва към поуки и осъзнаване на нужди от учене и развитие.
Това в втория от поредица семинари посветени на темата за супервизията в социалната работа.
Галина Пурчева-Бисет
Галина има над 19 години опит в проектирането и разработването на системи за закрила на детето, социални услуги за деца и семейства в контекста на процеса на деинститутционализация. В момента тя е консултант – технически съветник по деинституционализация и алтернативни грижи в „Надежда и домове за деца“, Великобритания, където преди това е била регионален мениджър за Централна и Източна Европа. Тя ръководи пионерски проект за закриване на първата институция за бебета в България в град Тетевен и е уважаван член на платформите за развитие на политики, застъпничество, обучение и услуги.
По-рано е била директор на Комплекс за социални услуги в Русе, България, а преди това е работила за „Спасете децата” Великобритания по проекти на закриване на институции за деца и детско участие. Галина е високо квалифицирана в изграждането на капацитет за социална работа и е разработила и провежда програми за обучение в различни контексти, включително България, Украйна, Молдова, Беларус, Босна и Херцеговина, Киргизстан, Мексико и Южна Африка. Автор е на множество публикации, включително наръчници за оценяване и развитие на услуги, ръководства за участие на деца, програми за обучение на родители и професионалисти и публикации за най-добри практики за семейна подкрепа. Квалифициран консултант по ранно детско развитие, тя е съавтор на семейния център „В света на ранното детство“ в Русе и на публикациите на „Еквилибриум“ за позитивно родителство, игри и приключения за малки и големи, семейният център като място за вълшебства.
Елена Петкова Петкова
Елена Петкова е Председател на УС и Програмен директор на СНЦ „Еквилибриум“, Русе. Отговаря за развитието и управлението на проекти и програми в областта на социалните услуги и алтернативните грижи за деца. Като национален експерт детски политики към “Надежда и домове за децата – България” взима участие в планирането на Стратегия за деинституционализация и премахване на институционалната грижа за деца от 0 до 3 години в България и играе ключова роля при планирането и дейностите по закриването на ДМСГД в гр. Русе.
Елена има опит в процесите по създаване и промяна на политики на регионално и национално ниво, при планирането и развитието на алтернативни грижи за деца и консултации и супервизии на екипите в социални услуги от резидентен тип. Участвала е в създаването и координирането на Областен координационен механизъм по деинституционализация, както и в изграждане на иновативни политики и практики в грижата за деца и подкрепа на семействата. Провеждала е обучения на мултидисциплинарни екипи в координационните механизми на национално ниво. Елена има дългогодишен опит в подкрепата и консултирането на семейства, в работа по превенция на настаняването в институции на ниво родилен дом и реинтеграция на деца в биологичното семейство, близки и роднини, както и с приемна грижа.
Член е на Звено за мониторинг и оценка на Областната стратегия за развитие на социалните услуги в област Русе.
Регистрация за семинара:
https://forms.gle/T3SY2UH3udPDxoBc6
След попълване на регистрационния формуляр в деня преди датата на семинара ще получите електронно съобщение с линк за включване в събитието през платформата Google Meet. С попълването на формуляра давате съгласието си с политиката за поверителност на данните на Нов български университет.

Онлайн семинар „Супервизията в приемната грижа“
2020-06-09 16:00 - 17:30 | Онлайн, Bulgaria
Как помага супервизията на приемните родители за формирането на професионални умения и повишаване на качеството на приемната грижа?
Кога: 9 юни 2020 г., вторник | Начален час: 16.00 ч. | Краен срок за регистрация: 8 юни, 14.00 ч.
Онлайн семинарът „Супервизията в приемната грижа“ ще представи някои теоретични постановки за супервизията, както и опита на супервизори и супервизирани. В семинара ще бъдат обсъдени подходите и методите, инструментите, прилагани в супервизията, добрите практики и предизвикателствата в българския модел.
Приемната грижа по своята същност е споделена грижа за децата в риск. Тя е ангажимент на семейства, които нямат професионална експертиза, но имат личен опит и ресурси да се грижат за дете. Приемните родители са представители на общността и имат за задача да интегрират детето в общността, да го социализират, да инвестират в него грижа и чувства, които да подпомогнат адаптацията и формирането му като личност. От друга страна, в системата функция имат социалните работници от държавните отдели за закрила на детето, отговарящи за настаняването, както и общинските социални работници, които отговарят за подкрепата на настаняването. Супервизията в приемната грижа е важна за формирането на професионални умения на приемните родители, но и за повишаване на качеството на процеса.
Презентатори:

Александър Миланов, Национална асоциация за приемна грижа
Вера Колешева, супервизор на приемни семейства
Гинка Илиева, приемен родител

Регистрация за семинара:
https://forms.gle/NT6kgwsUksF46dpM6
С попълването на формуляра давате съгласието си с политиката за поверителност на данните на Нов български университет.

Децата и младежите с увреждания в България – как посрещаме техните нужди?
2020-05-28 13:00 - 14:00 | Онлайн, Bulgaria
Онлайн семинар на Ноу-хау център за алтернативни грижи за деца и Мрежа за закрила на детето на тема „Децата и младежите с увреждания в България – как посрещаме техните нужди?“
Дата на провеждане: 28 май 2020г. от 13.00 до 14.00 часа.
Ноу-хау център за алтернативни грижи за деца, НБУ и Мрежа за закрила на детето в Югоизточна Европа организират онлайн семинар за всички професионалисти, които работят в социалната и образователната сфера.
Според едни източници положението с децата и младежите в България не получава желаното подобрение и развитие, както се е очаквало в хода на процеса на деинституционализация. Други източници сочат, че именно при тях подобренията са най-видими и значими. Какво се случва с децата и младежите в България през последните 10-ина години? Как те намират своето място в системата на образованието? Какви услуги могат да ползват? Как се променя ситуацията при тях по време на пандемия?
За да потърсим заедно отговори на тези въпроси, ви каним да се включите в нашия уебинар заедно с нашите говорители д-р Антоанета Матеева, Красимира Александрова и Мария Гергова.
Красимира Александрова
Красимира Александрова е магистър по педагогика и има над 25 години опит в работата с деца, лишени от родителски грижи и деца и младежи с увреждания. Тя е директор на ДДЛРГ „Олга Стоянова“.
Антоанета Матеева
Антоанета Матеева е преподавател в магистърски и бакалавърски програми по клинична социална работа на Нов български университет и изследовател в Ноу-хау център за алтернативни грижи за деца, НБУ. Тя притежава магистърска степен по Клинична социална работа от НБУ и докторска степен по Психо-социални изследвания от Университета на Западна Англия, Великобритания. Антоанета Матеева има дългогодишен опит от супервизия и обучение на специалисти и междуинституционални екипи за работа с деца в риск и техните семейства. Работи също в областта на оценката на програми и служби и организационното консултиране на социални и образователни институции. Съосновател е на Института по психология на групите и Фондация „Право на детство“. Член е на международни професионални организации като ISPSO и ÖAGG.
Мария Гергова
Мария Гергова e завършила специалност Социална педагогика и социално подпомагане (степен магистър) и специализации по Социален мениджмънт и Етопедия.
Прилага на практика наученото в различни социални институции, като през 20 годишния си стаж е работила на почти всички нива в социалната сфера – от социален работник на терен до директор на социална служба. Изпълнява и длъжност инспектор, където е била ангажирана с извършването на проверки по предоставяне на социалните услуги и социално подпомагане.
Работата ѝ над 15 години като зам.-директор в ОП „Социален патронаж“ гр. София й даде възможност да придобие управленски опит в социална институция. От 2019г. е директор на Дневен център за деца и младежи с увреждания /приоритет епилепсия/ „Безброй чудеса“ към Асоциация на родители на деца с епилепсия.
Регистрирация за семинара е през сайта на Мрежа за закрила на детето в Югоизточна Европа:
https://childhub.org/bg/uebinari-za-zakrila-na-deteto/decata-i-mladezhite-v-uvrezhdaniya-v-blgariya-kak-posreshchame-tehnite

Защо е важно да работим ефективно със семейството?
2020-05-21 16:00 - 18:00 | Онлайн, Bulgaria
Дискусионната среща на Ноу-хау център за алтернативни грижи за деца на тема „Семейно- ориентиран подход в социалната работа – професионални рефлексии“.
Дата на провеждане 21.5.2020г. 16:00-18:00 ч. Регистрация през онлайн формуляр до 18:00 ч. на 19.05.2020г.
Защо е важно да работим ефективно със семейството? Ще обсъдим основанията за въвеждане на семейно ориентиран подход в социалната работа за подкрепа на семействата в риск. Ще представим основните характеристики и принципи на подхода. Ще покажем резултати от емпирично проучване сред професионалисти по отношение на нагласи, разбиране, бариери и подкрепящи фактори за прилагане на семейно-ориентиран подход в социалните услуги в общността в страната. Предлагаме Ви дискусия по отношение на ключовите фактори, улесняващи и затрудняващи прилагането му в практиката на социалните услуги в страната.
Дискутанти на срещата ще бъдат:
Наталия Герасимова Христова – Михайлова
Наталия Герасимова Христова – Михайлова е Магистър по Педагогика и Доктор по Социални дейности. Наталия има значителен практически опит в директна работа с деца и семейства в риск, в разработване и прилагане на ефективни модели на услуги за подкрепа на семейства в риск. Наталия има дългогодишен опит като национален и международен консултант, изследовател и оценител на проекти, програми и стратегии в областта на закрилата на децата, образованието, социалните и интегрирани услуги.
Стоян Михайлов
Стоян Михайлов е Магистър по социология от Софийския университет „Св. Климент Охридски“. Понастоящем е докторант във Философски факултет на СУ, катедра „Социология“. Управител на консултантска фирма Джънкшън България. Стоян има значителен опит като изследовател и оценител в областта на детското благосъстояние и деинституционализацията на грижата за деца. Интересите му са в областта на изследванията на уязвими групи, образованието и социалните услуги.
Регистрация за дискусията: https://docs.google.com/forms/d/e/1FAIpQLSeeT1jAWqLmzSGZ65yf4j4IiTVIo6YskaMaSrGwodQrBDF9Hg/viewform?usp=sf_link

Децата и новите условия на пандемия
2020-04-23 16:00 - 17:00 | Онлайн, Bulgaria
Онлайн семинар „Как говорим за коронавируса с децата, живеещи в алтернативни грижи и как им помагаме да се справят с последствията от изолацията?“
23.4.2020г. @ 16:00 ч.
Семинарът, който е подготвен от екипа на Ноу-хау център за алтернативни грижи за деца, изследователска и консултантска организация в Нов български университет, е продължение на поредица от дискусии, които започнахме през 2019 г. с цел да провокираме обсъждане на теми, свързани с благосъстоянието на децата, живеещи в алтернативни на семейните грижи в България.
Ковид-19 отне голяма част от нашата домашна, работна и училищна рутина. Физическите мерки за изолация оказват влияние на децата, тийнейджърите и самите родители и грижещи се за тях хора.
В рамките на един астрономически час ще се опитаме да потърсим отговорите на някои въпроси, които възникват в общността на социалните работници и помагащите специалисти напоследък. Как да запазим спокойствие и да менажираме по-добре стреса? Как създаваме условията на изграждането на нови модели за отношения между младите хора и възрастните около тях? По какъв начин социалните работници намират своята роля в транслирането на новите потребности на децата и семействата? Съпровожда ли заразата на страха биологичната зараза и какви са последствията от нея за работата с групите и общностите?
Презентатори:

Доц. Михаил Околийски, представител на офиса на Световната здравна организация в България, психотерапевт
Д-р Галина Маркова, ръководител на Ноу-хау център за алтернативни грижи за деца, НБУ, доктор по социална работа
Недка Василева-Петрова, директор на Комплекс за социални услуги за деца и семейства – Пловдив
Д-р Антоанета Матеева, преподавател и изследовател в Ноу-хау център за алтернативни грижи за деца, доктор по психо-социални изследвания
Радостина Антонова, супервизор по проект „Да изпълним (не)възможните мечти“, Ноу-хау център за алтернативни грижи за деца

Линк за регистрация: https://forms.gle/PWFuViY5raTejZmV6
Краен срок за регистрация 23.4.2020г. в 12:00 ч.

Спирка „България“– работа с деца мигранти и непридружени деца и младежи
2020-02-28 14:00 - 15:00 | Онлайн, Bulgaria
Заключителен електронен семинар на английски език по проект „Да изпълним (не)възможните мечти“
Уебинарът е предназначен за:
професионалисти в сферата на психичното здраве и социалната работа.
Цели на уебинара:
Всяка година през България легално или нелегално преминават стотици непридружени деца и младежи, идващи от страни от Азия. Най-често това са Афганистан, Пакистан, Ирак … Непридружените младежи и мигранти, които преминават през територията на България, в повечето случаи не остават за дълго тук. Тяхната цел е да се присъединят към семейство или роднини в страна от Западна Европа. България е само спирка по техния път. Това поставя редица предизвикателства пред хората от държавните институции и неправителствените организации, които се грижат за тези деца, докато са в България.
Заедно с представители на Държавна Агенция за Бежанците, фондация „Каритас“ и Нов Български Университет ви каним на разговор за тези предизвикателства пред нас като професионалисти от помагащите професии. Ще потърсим отговор ва въпросите: Мечтаят ли децата и младежите мигранти? Какви са техните мечти? Как източното мислене може да намери разбиране и дом в западната култура? Къде в този континуум Изток-Запад сме ние от Балканите?
Проект „Да изпълним (не-)възможните мечти“ е финансиран от Програма Justice на Европейската комисия и се изпълнява от Ноу-хау център за алтернативни грижи за деца, НБУ, в партньорство с Агенция по заетостта, Община София и Община Стара Загора.
За лекторите:
Красимира Занева е завършила музикална педагогика в Музикална и танцова академия, Пловдив и музикотерапия в Национална музикална академия, София. Работила е 4 години като учител по музика. В Държавна Агенция за Бежанците работи от 2016г. на територията на три РПЦ в гр. София. Организира дейности, свързани с адаптация и културна ориентация на търсещите закрила.
Султан Хабиби е роден в Кабул, Афганистан. От 30 години живее в България. Завършил е висше образование психология и от 4 години работи като преводач към Държавна Агенция за Бежанците.
Мария Казасова е представител на Каритас София. От три години работи по проекти на организацията, свързани с предоставяне на неформални образователни и развлекателни дейности за деца от 0 до 18г на територията на един от центровете за настаняване на търсещи международна закрила лица в гр. София.
Модератор на дискусията:
Радостина Антонова има магистърска степен по психология в Софийския университет „Св. Климент Охридски” и към момента e докторант към Софийския университет „Св. Климент Охридски”, катедра „Социология“. Работи като изследовател и координатор на проекти в Ноу-хау център за алтернативни грижи за деца, Нов български университет.
Регистрация за електронния семинар:
Ако искате да участвате, моля регистрирайте се на следния линк: https://childhub.org/bg/uebinari-za-zakrila-na-deteto/spirka-blgariya-rabota-s-deca-migranti-i-nepridruzheni-deca-i-mladezhi . В деня преди уебинара ще получите имейл с линка към виртуалната стая, в която ще се проведе уебинара. В деня и часа на убинара стартирайте този линк и следвайте инструкциите.

Дискусионна среща – февруари 2020
2020-02-13 16:00 - 18:00 | Столична библиотека, зала „Виктория“, пл. „Петко Р. Славейков“ 4, София, 1000, Bulgaria
Темата на февруарската дискусия ще бъде:
„Mястото на социалната работа в училище“
Дискутантите Анет Маринова, Катерина Златкова и Иван Пейчев ще споделят свой практически и изследователски опит в работата си в полето на приобщаващото образование, децата в риск и с трудности в поведението. В светлината на обсъденото, те ще очертаят области в процеса на обучението на децата, които показват смисъла и мястото на социалната работа в училище, както и необходимостта от прилагането на подходи, основани на сътрудничество и взаимодействие между всички ангажирани участници – вътре в училище и в по-широката общност извън него.
Модератор: д-р Антоанета Матеева, Ноу-хау център за алтернативни грижи за деца, НБУ
Анет Маринова
Анет Маринова има дългогодишна психо-социална практика за приобщаващо образование и правата на детето в полето на образованието. Участвала е в създаването на новия Закон за предучилищно и училищно образование, както и в други нормативни документи и национални политики за децата и техните семейства. Има опит като член на екипа за управление на два от първите пилотни проекти на МОН – „Включващо обучение“ (2012-2015) и “Подкрепа за равен достъп и образование” (2015-2017), насочени към подкрепата в обучението на децата в детските градини и училищата. Член е на Българско общество за лаканианска психоанализа, Сдружение „Дете и пространство“ и на Българска асоциация по психотерапия. Преподава Психология на образованието в магистърската програма Психология на развитието към НБУ. Към момента е докторант в Института за изследване на населението и човека към БАН. Продължава да работи в 23 Средно училище „Фредерик Жолио Кюри“ в София.
В дискусията ще участва със споделяне на опит от професионалната си практиката, която се ориентира от образованието й по клинична социална работа и по-нататъшното надграждане в клинични умения за работа с деца в сложния контекст на училището.
Катерина Иванова Златкова-Дончева
Катерина Иванова Златкова-Дончева е доктор по педагогика (2016), преподавател в катедра „Педагогика“, Педагогически факултет, ВТУ „Св. Св. Кирил и Методий”. Научните ѝ интереси са свързани с изследвания за менторството, социална работа с деца в риск, приобщаващо образование, емоционално-поведенчески нарушения в детска възраст, социална работа в училище. Автор е на 25 научни публикации на български и английски език в национални и международни издания, както и на научна монография, доказваща ефекта от индивидуалния менторски подход в социалната сфера (Менторството и децата в риск. Бургас: Либра Скорп, 2018). Обществена дейност: председател на УС на две НПО, доставчици на социални услуги за деца в риск; член на Областен координационен механизъм по деинституционализация – област Велико Търново; Областен съвет по изготвяне на Областна стратегия за развитие на социалните услуги 2016–2020 година за област Велико Търново; Местна комисия за закрила на детето към Община Горна Оряховица; член на Обществен съвет за социални услуги към Община Горна Оряховица. От 2006 година е ръководител и координатор на над 150 социални и образователни проекта, свързани с подкрепата на деца в риск и деца със специални образователни потребности. В професионалното си развитие има опит и като заместник-директор в училище (2014–2016 г.).
Иван Пейчев
Иван Пейчев е експерт и иноватор в сферата на социалната и педагогическата психология в България. Кариерното му развитие е започнало от младши експерт в РУО и преминава през длъжностите: педагогически съветник, училищен психолог. От 01.09.2017 година е заместник-директор на НУ „Цани Гинчев“ – град Лясковец. От няколко години работи със сдружение „ЗОВ България“ и ВТУ „Св. Св. Кирил и Методий“ – гр. Велико Търново в посока апробиране на социалната работа в училище. Има богат опит в работата с учители, ученици и родители. Професионалните му интереси са насочени към приобщаващото образование. Мотото му е, че само заедно (родители, ученици и учители) можем да успеем. С вирусния си оптимизъм гледа да зарази всички.

СЪВРЕМЕННОТО БЪЛГАРСКО УЧИЛИЩЕ И РОМСКАТА ОБЩНОСТ – ТОЧКИ НА ПРЕСИЧАНЕ И ВЛИЯНИЕ
2020-01-16 16:00 - 18:00 | Столична библиотека, зала „Виктория“, пл. „Петко Р. Славейков“ 4, София, 1000, Bulgaria
Защо политиките на „образователна интеграция“ на децата от ромски произход не успяват да постигнат заявяваната цел отвъд обичайното „защото ромите не ценят образованието“ и „защото ромите не искат да се интегрират“?

Ноу-хау център за алтернативни грижи за деца, НБУ, организира дискусия на тема:
„СЪВРЕМЕННОТО БЪЛГАРСКО УЧИЛИЩЕ И РОМСКАТА ОБЩНОСТ – ТОЧКИ НА ПРЕСИЧАНЕ И ВЛИЯНИЕ“.
Дискутантите си поставяме за цел да представим както данни от най-скорошни изследвания в областта, така и да потърсим съвместно с участниците отговори на въпроса: Защо политиките на „образователна интеграция“ на децата от ромски произход не успяват да постигнат заявяваната цел отвъд обичайното „защото ромите не ценят образованието“ и „защото ромите не искат да се интегрират“? Първо ще разследваме какво се има предвид под „образователна интеграция“ в многобройните национални документи, както и каква е целта на тези политики, според същите тези документи. След което ще се вгледаме в случващото се с децата от ромски произход в днешното българско училище и пред какви развитийни въпроси поставят завършилите средно/висше образование ромски младежи ромската общност и социума ни като цяло.
Говорители на срещата ще бъдат:
МАЙЯ ДИМИТРОВА ГРЕКОВA
Майя Димитрова Грекова е доктор на социологическите науки (2002), професор по социология (2004), дългогодишен преподавател в Катедра Социология на Софийски университет „Св. Климент Охридски“. Научните й интереси са фокусирани върху проблемите на човешките отношения, малцинствата, ромите в България. Основни публикации: Аз и другият (Измерения на чуждостта в посттоталитарното общество). София: изд. на Софийски университет, 1996; (Малцинство: социално конструиране и преживяване. София: Критика и хуманизъм, 2001); Общност с другия (лекции по социология на социалните общности). София: Университетско издателство „Св. Кл. Охридски“, 2017; Какво е сбъркано с политиките на „интеграция на ромите в България“?. София: Университетско издателство „Св. Кл. Охридски“, 2019.
ЛЮДМИЛА ПЕТРОВА ЖИВКОВА-БАЛАШИКОВА
Людмила Петрова Живкова-Балашикова произхожда от известна ромска фамилия музиканти. Има магистърска степен по специалността «Кино и телевизиона режисура» към ЮЗУ «Неофит Рилски». От 2000 г. е инициатор и участник на повече от сто проекта, свързани с развитието на ромската общност в България, нейната история, култура и образование. Основател е на Студентско ромско общество за междуетнически диалог, чиято цел е развитието на висшето образование сред ромските младежи. Кандидат-докторант към Института по етнология и фолклористика на БАН.
РАДОСТИНА АНТОНОВА
Радостина Антонова има магистърска степен по психология в Софийския университет „Св. Климент Охридски“ и към момента e докторант към Софийския университет „Св. Климент Охридски“, катедра „Социология“. Работи като изследовател и координатор на проекти в Ноу-хау център за алтернативни грижи за деца, Нов български университет. Тя има повече от 18-годишен професионален опит в директна работа сред, разработване, внедряване и оценка на различни методи за превенция и интервенция и терапевтична работа сред уязвими групи като ромски общности, проституиращи жени и мъже, LGBTQIA общност и хора с интелектуални затруднения. Автор е на над 20 научни публикации в български и международни списания, между които и British Medical Journal.
